[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000005", "text": "*For English review, see language toggle switch*"}, {"text_idx": "#000006", "text": "\u2665Llyfr y mis i blant: Ionawr 2023\u2665"}, {"text_idx": "#000008", "text": "Allan o\u2019r holl anifeiliaid gwyllt, dwi\u2019n meddwl mai eliffantod yw\u2019r rhai mwyaf rhyfeddol ohonyn nhw i gyd. \u2018Dach chi\u2019n cytuno? Iawn, mi wna i gyfaddef fod jira\u0301ffs yn reit cw\u0302l hefyd, ond i mi, eliffantod sy\u2019n mynd a\u0302 hi. Gyda\u2019u clustiau anferthol a\u2019u trynciau hirion, maen nhw\u2019n greaduriaid rhyfedd, fel \u2018sa nhw\u2019n perthyn i ryw oes wahanol. Anifeiliaid sy\u2019n gryf, yn urddasol, yn fawreddog ac yn annwyl \u2018run pryd."}, {"text_idx": "#000009", "text": "Ac o\u2019r holl eliffantod i gyd, mae un direidus sy\u2019n arbennig iawn \u2013 Elon. Fel unrhyw eliffant ifanc, mae Elon yn llawn brwdfrydedd ac egni, ac wedi hen laru ar orfod gwrando ar ei mam a\u2019i thad. Am ddiflas meddylia Elon, a hithau\u2019n dyheu am antur."}, {"text_idx": "#000010", "text": "Ar o\u0302l anwybyddu ei rhieni a dianc (dwi ddim yn argymell hyn o gwbl!) daw dymuniad Elon am antur yn wir, ond mae\u2019r byd tu hwnt i ddiogelwch y llwyth yn le mawr, a buan iawn daw\u2019r eliffant ifanc ar draws y creadur perygla un\u2013 dyn."}, {"text_idx": "#000011", "text": "I feddwl pa mor hardd yw\u2019r creaduriaid yma, mae\u2019n fy nhristau i feddwl eu bod nhw mewn perygl enbyd o ddiflannu yn gyfan gwbl, a hynny o\u2019n herwydd ni. Petai eu hela am ifori dros y canrifoedd ddim yn ddigon drwg, mae eu cartref nawr o dan fygythiad wrth i ni ddinistrio\u2019r coedwigoedd sy\u2019n eu cynnal gyda\u2019n peiriannau felltith."}, {"text_idx": "#000012", "text": "Ond mae Elon yn ddewr. Hyd yn oed wrth ddod wyneb yn wyneb gyda\u2019r peiriannau ffyrnig, sy\u2019n bygwth ei chynefin, mae Elon yn penderfynu na allai eistedd yn o\u0302l a gadael i hyn ddigwydd. Rhaid gweithredu. Tybed a fedr un eliffant pitw roi stop ar y dinistr?"}, {"text_idx": "#000013", "text": "Mae arlunwaith Elin Vaughan Crowley yn eich denu\u2019n syth, ac mae holl liwiau a rhyfeddodau\u2019r goedwig yn dod yn fyw drwy\u2019r lluniau. Llyfr dwyieithog yw hwn ar ffurf mydr ac odl, felly nid yw\u2019n gyfieithiad uniongyrchol, ond yn hytrach, yn addasiad o\u2019r testun. Tra dwi\u2019n hoff iawn o lyfrau dwyieithog, fy unig gw\u0302yn efallai yw bod gosodiad y testun mymryn yn ddryslyd ar adegau gan fod y testun \u2018run maint."}, {"text_idx": "#000014", "text": "Dyma lyfr defnyddiol ar gyfer cyflwyno uned o waith ar anifeiliaid, cadwraeth, yr amgylchedd ac i dynnu sylw - heb greu panig - am yr argyfwng sy\u2019n wynebu byd natur. Rhaid ceisio trosglwyddo\u2019r neges i\u2019r genhedlaeth nesaf os ydyn nhw am gael y cyfle i weld eliffantod go iawn yn y gwyllt rhyw ddiwrnod. Gobeithio bydd y darllenydd ifanc yn dilyn esiampl Elon ddewr, ac yn credu y gallan nhw hefyd wneud gwahaniaeth drwy weithredu."}, {"text_idx": "#000015", "text": "COD QR - cofiwch sganio'r cod er mwyn gweld mwy o wybodaeth am waith 'Size of Wales'"}, {"text_idx": "#000019", "text": "Nid ydym yn gyfrifol am gynnwys gwefannau allanol."}, {"text_idx": "#000021", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000022", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]